Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
Matyu 4:1-25
4 Long dispela taim, holi spirit i bringim Jisas i go long ples nating na Satan* i traim em.2 Jisas i tambu long kaikai inap 40 de na 40 nait pinis, na em i hangre.3 Na Man Bilong Traim Man i kam na i tokim em: “Sapos yu pikinini bilong God, orait tokim ol dispela ston long tanim i kamap bret.”4 Tasol Jisas i bekim tok olsem: “Rait Holi i tok: ‘Man i no inap stap laip long bret tasol, nogat. Em i mas bihainim tu olgeta tok i kamap long maus bilong Jehova.’ ”5 Nau Satan* i kisim em i go long taun holi na putim em antap tru long banis bilong tempel6 na tokim em olsem: “Sapos yu pikinini bilong God, orait kalap i go daun, long wanem, Rait Holi i tok: ‘Em bai tokim ol ensel bilong en na ol bai karim yu long han bilong ol na bai lek bilong yu i no inap bamim wanpela ston.’ ”7 Jisas i tokim em: “Rait Holi i tok moa olsem: ‘Yu no ken traim Jehova, God bilong yu.’ ”8 Orait Satan* i kisim em gen na i go long wanpela maunten i antap moa na soim em olgeta kingdom bilong graun wantaim ol nambawan gutpela samting bilong ol.9 Na em i tokim Jisas: “Mi bai givim yu olgeta dispela samting sapos nau yu brukim skru na lotu long mi.”10 Na Jisas i tokim em: “Satan, yu klia! Rait Holi i tok: ‘Yu mas lotu long Jehova, God bilong yu, na yu mas mekim wok bilong em wanpela tasol.’ ”11 Orait Satan* i lusim em, na ol ensel i kam na helpim Jisas.12 Taim Jisas i harim olsem ol i arestim Jon, em i go long Galili.13 Bihain em i lusim Nasaret na i go stap long Kaperneam, long arere bilong raunwara, long hap bilong Sebulun na long hap bilong Naptali.14 Em i mekim olsem bilong truim tok i bin kamap long maus bilong profet Aisaia, olsem:15 “Yes Galili, hap bilong ol arapela lain man! Hap bilong Sebulun na hap bilong Naptali, long nambis rot long hapsait bilong wara Jordan.16 Ol manmeri i sindaun long tudak ol i lukim wanpela bikpela lait, na ol manmeri i sindaun long hap we dai i laik karamapim ol, wanpela lait i kamap long ol.”17 Kirap long dispela taim Jisas i stat long autim tok olsem: “Yupela i mas tanim bel, long wanem, Kingdom bilong heven i kam klostu pinis.”18 Jisas i wokabaut arere long Raunwara Galili na em i lukim tupela brata, Saimon, ol i kolim Pita, na brata bilong en, Andru. Tupela i man bilong kisim pis, olsem na ol i wok long tromoi umben long raunwara.19 Em i tokim ol: “Kam bihainim mi, bai mi mekim yupela ol man bilong kisim pis i kamap ol man bilong kisim ol manmeri.”20 Kwiktaim ol i lusim umben bilong ol na bihainim em.21 Em i wokabaut i go moa na em i lukim tupela narapela brata, em tupela pikinini man bilong Sebedi, em Jems na Jon. Tupela i stap long bot wantaim papa bilong ol, Sebedi. Ol i wok long stretim umben bilong ol na em i singautim ol.22 Wantu tupela i lusim bot na papa bilong ol, na tupela i bihainim em.23 Jisas i go long olgeta hap bilong Galili na em i skulim ol manmeri long ol sinagog* bilong ol. Em i wok long autim gutnius bilong Kingdom na oraitim olgeta kain sik bilong ol manmeri.24 Na stori bilong ol samting em i mekim i go long olgeta hap bilong Siria. Na olgeta man i stap nogut na i gat kain kain sik na hevi, olsem ol man em spirit nogut i stap long ol, na ol man i gat sik epilepsi, na ol man i paralais, ol i bringim ol i kam long em na em i oraitim ol.25 Olsem na ol bikpela lain manmeri, em ol i kam long Galili na Dekapolis* na Jerusalem na Judia na long hapsait bilong wara Jordan, ol i bihainim em.
tpi_Latn eng_Latn tpi_Latn tpi_Latn